KOMISIJOS SPRENDIMAS
2006 m. rugsėjo 13 d.
dėl Lietuvos Respublikos prašymo centralizuotos šilumos tiekimui taikyti sumažintą PVM tarifą
(pranešta dokumentu Nr. C(2006) 4049)
(autentiškas tik tekstas lietuvių kalba)
(2006/637/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (1), ypač į jos 12 straipsnio 3 dalies b punktą,
kadangi:
(1)
2006 m. birželio 20 d. Komisijoje užregistruotame laiške Lietuvos Respublika pranešė Komisijai apie ketinimą centralizuotos šilumos tiekimui taikyti sumažintą PVM tarifą.
(2)
Lietuva ketina taikyti sumažintą tarifą (5 %) centralizuotos šilumos tiekimui, o gamtinėms dujoms ir elektros energijai toliau bus taikomas įprastas tarifas (18 %). Skirtingi tarifai neturi įtakos tam, kad nuo elektros energijos ir gamtinių dujų vartojimo šildymui būtų pereinama prie centralizuotos šilumos vartojimo. Tai pirmiausia priklauso nuo kainų nustatymo nacionalinių taisyklių, pagal kurias kainos už gamtines dujas, elektros energiją ir centralizuotą šilumą nustatomos skirtingai, o technologiniu požiūriu šie produktai gali vienas kitą pakeisti tik naudojant juos šildymui. Be to, Lietuvoje elektros energija paprastai naudojama šildymui tik namų ūkiuose, kuriuose nėra jokių techninių galimybių naudoti dujas ar prisijungti prie centralizuotai tiekiamos šilumos tinklų. Tokiomis aplinkybėmis tuose namų ūkiuose, kuriuose šildomasi elektra, nebus pereita prie centralizuoto šildymo, nes jie nėra prijungti prie centralizuotai tiekiamos šilumos tinklo. Namų ūkiuose, kuriuose šildomasi dujomis, greičiausia taip pat nebus pereita prie centralizuoto šildymo, nes, remiantis Lietuvos valdžios institucijų pateikta informacija, centralizuotos šilumos kaina be pridėtinės vertės mokesčio yra didesnė už šildymo dujomis kainą. Bet kokiu atveju tai įvyktų tik tada, jeigu namų ūkiai būtų prijungti prie centralizuotai tiekiamos šilumos tinklų.
(3)
Be to, kadangi iš esmės nėra tarpvalstybinių sandorių dėl centralizuotos šilumos, nėra pavojaus, kad bus iškraipyta konkurencija, kaip apibrėžta Šeštosios PVM direktyvos 12 straipsnio 3 dalies b punkte, dėl tokios šilumos, kurią Lietuvos tiekėjai tiekia kitose valstybėse narėse gyvenantiems privatiems vartotojams, arba dėl šilumos, kurią tiekia ne Lietuvos tiekėjai šioje šalyje gyvenantiems privatiems vartotojams.
(4)
Numatyta priemonė pagrįsta bendrąja priemone dėl sumažinto PVM tarifo taikymo už centralizuotos šilumos tiekimą pagal Šeštosios PVM direktyvos 12 straipsnio 3 dalies b punktą.
(5)
Kadangi tai yra bendroji priemonė, pagal kurią nenumatomos išimtys, turi būti laikomasi nuostatos, kad konkurencijos iškraipymo pavojaus nėra. Kadangi tokiu būdu Šeštosios direktyvos 12 straipsnio 3 dalies b punkte nustatyta sąlyga yra įgyvendinta, Lietuva turėtų galėti atitinkamą priemonę pradėti taikyti, kai tik šis sprendimas bus paskelbtas,
PRIĖMĖ ŠĮ SPRENDIMĄ:
1 straipsnis
Lietuva gali taikyti priemonę, apie kurią ji pranešė 2006 m. birželio 20 d. laiške ir kuria siekiama centralizuotos šilumos tiekimui taikyti sumažintą PVM tarifą, neatsižvelgdama į jos gamybos ir tiekimo sąlygas.
2 straipsnis
Šis sprendimas skirtas Lietuvos Respublikai.
Priimta Briuselyje, 2006 m. rugsėjo 13 d.